**EMLÉKEZTETŐ**

**Készült:** Budapesti Műszaki és Gazdaságtudományi Egyetem, Műszaki Pedagógiai Tanszék,

 Budapest, Magyar tudósok körútja 2, Q épület, A 127. szoba

 Időpont: 13.00 – 14.30.

**Jelen voltak:**

* Dr. Benedek András - egyetemi tanár, a kutatócsoport vezetője
* Dr. Molnár György - tanszékvezető, egyetemi docens, főigazgató,
* Dr. Barsh Ruth - címzetes egyetemi tanár,
* Feketéné Dr. Szakos Éva - egyetemi docens,
* Nagy Endre László - középiskolai tanár,
* Belső Tibor László - EON Áramhálózati Kft., mérnöktanár,
* Pap Dalma - középiskolai tanár, a kutatócsoport tikára.

**Kimentette magát:**

* Dr. Nyíri Kristóf - akadémikus, egyetemi tanár,
* Horváth Cz. János - egyetemi tanársegéd,
* Sík Dávid - tanszéki demonstrátor,
* Dobozy Gyöngyi - középiskolai tanár,
* Horváth József - középiskolai tanár.

**Tárgy:** MTA – MSZK ülés

**A megbeszélés napirendi pontjai:**

1. Beszámoló a Programtanács üléséről
2. Dr. Molnár György előadása Az MTA cloud rendszer jellemzői és alkalmazása címmel
3. A feladatok tisztázása
4. A műhelykonferencia előzetese
5. Egyebek

1. Dr. Benedek András professzor, a kutatócsoport vezetője tájékoztatta a jelenlevőket az MTA Programtanácsának üléséről:

* Az MTA létrehozta a Programtanácsot, Dr. Patkós András akadémikus a vezetésével, melynek első ülése 2016. szeptember 30-án volt.
* 17 kutatócsoport alakult, a BME kutatócsoportja a természettudományi-matematikai-informatikai munkacsoportos blokkba került. Ebből a szempontból is különlegesnek mondható a programunk, hiszen az multidiszciplináris, tehát nem csak egy tantárgyhoz vagy szakterülethez kapcsolható.
* A program ugyan 2020-ban be fog fejeződni, de nem titkolt szándék az, hogy 2022-től EU-s pályázat keretében folytatódjon tovább, ezért szükséges egy perspektivikus személy megjelölése, aki majd továbbviszi a projektet; a távlati célok között az szerepel, hogy a projekt felelőse 2020 után dr. Molnár György lesz.
* A programot az MTA honlapján pozícionálni fogják, így nyílt hozzáférésről van szó.
* Szükséges évente 1-1 konferencia lebonyolítása, ennek a szervezése folyamatban van, de a BME valószínűleg decemberben tartja meg a saját konferenciáját, illetve tervben van az IFAC 2017 konferencián való szerepvállalás is.
* Mivel a programnak van egy expanziós karaktere, célunk az, hogy egy év alatt a partnerintézmények számát a mostani 4-ről 10-re emeljük; ezzel kapcsolatban megtörtént a kapcsolatfelvétel a holdudvarban lévő intézményekkel.
* A Sysbook angolosítása folyamatban van, körülbelül ¼-e kész és feltöltve. Ezúton köszönjük Dr. Barsh Ruth és Sík Dávid munkáját.
* A már működő kutatócsoportok pénzügyi menedzsmentjével egyeztetni kell egy találkozót a projekt elszámolásával kapcsolatban. Az MTA megváltoztatta a pénzügyi elszámoláshoz szükséges dokumentumokat, ezért szükséges az adatlapok átnézése. Pap Dalma vállalta, hogy kiküldi a megbízási szerződéshez szükséges adatlapokat, amelyeket visszaküldve lehet majd a megbízásokat elkészíteni. Az új nyomtatványok áttanulmányozása folyamatban van.
* Felmerült az is, hogy a kutatócsoportnak nevet kell adnunk, angolul és magyarul. Az ülésen a Nyitott Tananyag fejlesztési Modell Kutatócsoport névben állapodtunk meg.
* A kutatócsoport neve fent lesz a világhálón, a kutatócsoportok tagjainak neve és egy rövid bemutatkozás is szerepel majd; fényképeket is várunk.
* Dr. Barsh Ruth szerint majd teljesítési jegyzőkönyvek is kellenek, azokat is érdemes már most átgondolni.

2. Dr. Molnár György: Az MTA cloud rendszer jellemzői és alkalmazása (prezentáció)

* A felhőszolgáltatásokra szükség van, mert az ilyen tárhelyekről biztonságosan előhívható a tartalom, a kapacitásigényeknek megfelelő erőforrást tudunk generálni, akár nagy állományokat is tudunk tárolni. A cloud szolgáltatások előnye a skálázhatóság, tehát az igényeknek megfelelően állíthatóak (pl. több memória igénybevételével). Az MTA cloud az infrastruktúrát célozza meg.
* Az MTA cloud októberben nyílt meg, bár a Tanszék már ismerte a felületet a korábbi projektek kapcsán.
* Az MTA felhőszolgáltatása egy belső adattár, amely tudományos adatok ideiglenes tárolására lett létrehozva. Előnye, hogy ha nincs komplex terminálunk, a tartalom akkor is elérhető, mert a programokat a szolgáltatás futtatja, így nem kell minden programot letölteni.
* A hagyományos rendszerekkel szemben saját intézeti struktúra formázható. Ilyen rendszer – kicsiben – a Moodle is. A saját rendszerekkel is be lehet csatlakozni, így az adatátvitel megkönnyíthető.
* 2 része van, amely használható: a Wigner és a Sztaki.
* A hangsúly az adatbiztonságon van: teljesen elkülönített felhasználói csoportok jelennek meg, illetve személy szerinti azonosítás az eduID segítségével. A szolgáltatást többrétegű hálózati tűzfalas védelem védi, illetve a hozzáférés fizikailag elkülönített hálózatokon is lehetséges. Folyamatos a monitoring, a frissítések és a biztonsági mentések.
* Már megtörtént a Szakmód-BME-TK regisztrációja, de az átfutásra várni kell.
* A státuszriportok elkészítése után mintafejlesztés jön. A mikro tartalmak egy részét sysbook-osítottuk. A hallgatók által készített felületen a kettéosztott kép látható: egy (általában) statikus kép és egy leírás, amely sokkal inkább felkeltheti a tanulók érdeklődését, mégis hasonlít a tankönyvre.
* Nem lineáris, szekvenciálisan felépített tananyagstruktúra kell, hanem olyan, amelybe hurkosan bele lehet avatkozni.
* A cél az lenne, hogy a tanulók is feltölthessenek munkákat, illetve hogy a tanárok munkái megjelenhessenek pl. egy-egy tanuló okostelefonján. A projekt így adott esetben támogatja az applikációk fejlesztését, amennyiben azok eljuthatnak a tanulókhoz és az érintett pedagógusokhoz.

3. Dr. Benedek András professzor vázolta a feladatokat:

* A státuszriportok alapvetően az intézményi bemutatkozást tartalmazzák. Maximum 1 ívben (maximum 40 000 karakter) kell elkészülniük november elejére. Alapvető kérés, hogy olyan élő szakmákra vonatkozzon a „beavatkozási terv”, amely szakmák vagy szakok még 2020-ban is nagy valószínűséggel elérhetőek lesznek. A státuszriport felépítésére a következő vázlat javasolt:
	+ az iskola jelenlegi helyzete 2-3 oldalban,
	+ a képzési profil, illetve a kollégák saját kapcsolata a képzőintézménnyel (milyen szakon / szakképzésben tanítanak),
	+ a tananyag-ellátottság, a tananyag-lefedettség mértéke a tankönyvekre, módszertanra, segédletekre, felszerelésre, tantermekre stb. vonatkozóan (0 – minden hiányzik, 1 – minden megvan),
	+ hiátus: mit kell pótolni és miért,
	+ vannak-e adekvát learning outcome-ok (van-e olyan eset, hogy valami követelményként létezik, de tananyagként nem jelenik meg),
	+ a célcsoport bemutatása, az igények feltérképezése,
	+ a projektbe bevonható kollégák köre.
* A riportok készüljenek Wordben, 12-es betűmérettel, 1,5-es sortávval és Currier betűtípussal. Vizuális elemeket tartalmazhatnak, de a képek csak a riport maximum 1/3-át tölthetik ki.
* A riportok elkészítésének végső dátumát október 24-én egyeztetjük, de várhatóan november első hetében lesz. A műhelykonferencián bemutatókat kapunk a riportokból; oda még nem kell a végleges verzió. A kész státuszriportokat e-mailen kell megküldeni Dr. Benedek Andrásnak és Pap Dalmának egyaránt.
* Az elkészült riportok bekerülnek a füzetbe, de szerkesztett változatban. A füzet maximum 80 oldalas lesz, de elektronikus formában is elérhetővé válik. A dizájnelemek megvitatása folyamatban van, az árajánlat már bekérve.
* A gyakorló pedagógusoknak meg kellene szerveznie egy intézménylátogatást a saját iskolájukban. A találkozót iskolaidőben, de rugalmasan, az intézményhez igazodva szervezzük. A találkozón részt vesznek a kutatócsoport vezetői, a gyakorlópedagógus, az intézményvezetés tagja(i), egyéb érdeklődő kollégák. A cél egy helyi műhely létrehozása lenne.
* Az intézménylátogatásnak még az ősszel véget kell érnie, ezért minden érintett kolléga kezdje el megszervezni az időpontot, és egyezetni azt a Professzor úrral, illetve Pap Dalmával!
* A látogatás célja az ismerkedés és az eszmecsere a szakképzés módjáról, módszertanáról, a tananyag-ellátottságról, s nem tart tovább 1-2 óránál.

4. A műhelykonferencia előzetese

* Az első műhelykonferencia időpontja október 24 (hétfő) 15 óra, helyszíne a Tanszék. A műhelykonferenciára minden gyakorlópedagógusnak meg kellene hívnia egy-két érdeklődőt az iskolájából, akiknek a bevonására számíthatunk a jövőben. Az ő részvételük egyelőre még fakultatív. Lesz azonban a decemberi konferencia, amelyre kötelező pedagóguskollégákat is meghívni. A mostani műhelykonferencián egyéb érdeklődők is tiszteletüket teszik.
* A műhelykonferencia tervezett programja a következő:
	+ a koncepció bemutatása a vendégeknek,
	+ Sysbook-bemutató,
	+ a státuszriportok bemutatása,
	+ szabad konzultáció, befejezés 17 órakor.
* A gyakorló pedagógusoknak prezentálniuk kell a státuszriportokat egy maximum 10 slide-os diasorban, amelyeknek a felépítése a következő:
	+ a saját iskolám és erősségeink,
	+ a közeg, amelyben dolgozom,
	+ a fókuszcsoport,
	+ a szakmaterületem.
* A prezentációk tartalmazzanak képeket vagy videókat, de figyeljünk a személyiségi jogokra! A diákat kérjük előre megküldeni Dr. Molnár Györgynek és Pap Dalmának; a diákat előre rámásoljuk egy gépre, így az előadást arról meg lehet tartani.

5. Egyebek

* Felvettük a kapcsolatot Zalka Dénessel (BME OIFK), aki a honlapot fejleszti. A weblap október végére készül el.
* Az arculati elemeket az MTA-val egyeztetni kell. Közösen megnéztük az MTA Lendület programjának a honlapját.

Budapest, 2016. október 11.

A jegyzőkönyvet készítette: Pap Dalma

Jóváhagyta: Dr. Benedek András